Broj: 711-I-1971-M-140/21-02-11

Zagreb, 10. studenoga 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Bože Lasića, općinskog načelnika Općine Konavle, za davanjem mišljenja Povjerenstva,** na 148. sjednici, održanoj dana 10. studenoga 2021.g., donosi sljedeće:

**MIŠLJENJE**

 **Na temelju članka 14. stavka 1., u vezi s člankom 20. stavkom 3. ZSSI-a, zamjenik općinskog načelnika Općine Konavle kojem je mandat prestao nakon izbora za općinske načelnike, gradonačelnike i župane te njihove zamjenike, održanih u svibnju 2021.g., ne može biti član Uprave trgovačkog društva Poslovna zona Čilipi d.o.o. u razdoblju od dvanaest mjeseci nakon prestanka obnašanja navedene dužnosti.**

Obrazloženje

Zahtjev za davanjem mišljenja Povjerenstva podnio je dužnosnik Božo Lasić, općinski načelnik Općine Konavle. Zahtjev je zaprimljen pod poslovnim brojem: 711-U-5309-M-140/21-01-5, dana 2. studenoga 2021.g. te je povodom istog otvoren predmet broj: M-140/21.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu navedenog Zakona. Uvidom u Registar dužnosnika koji ustrojava i vodi Povjerenstvo utvrđeno je da Božo Lasić obnaša dužnost općinskog načelnika Općine Konavle, počevši od 20. svibnja 2021.g., a istu dužnost obnašao je i u prethodna dva mandata te je stoga povodom obnašanja navedene dužnosti obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici, u slučaju dvojbe je li neko ponašanje u skladu s načelima obnašanja javnih dužnosti, dužni zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnik u zahtjevu za davanjem mišljenja navodi da je Općina Konavle u postupku osnivanja trgovačkog društva Poslovna zona Čilipi d.o.o. za poslovne usluge i gospodarenje nekretninama. Radi se o trgovačkom društvu koje još nije osnovano, odnosno o pravnoj osobi koja s Općinom Konavle nije bila niti je mogla biti u poslovnim odnosima. Dužnosnik od Povjerenstva traži mišljenje može li za člana Uprave navedenog trgovačkog društva biti imenovana osoba kojoj je prestala dužnost zamjenika općinskog načelnika nakon lokalnih izbora održanih u svibnju 2021.g.

 Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

 Člankom 20. stavkom 3. propisano je da obveze koje za dužnosnika proizlaze iz članka 7., 8., 9., 14. i 17. toga Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Povjerenstvo obrazlaže da sukladno članku 14. stavku 1., a u vezi s člankom 20. stavkom 3. ZSSI-a, dužnosnici za vrijeme obnašanja dužnosti, kao ni u razdoblju od dvanaest mjeseci nakon prestanka obnašanja dužnosti, ne mogu biti članovi uprave ni nadzornih odbora trgovačkih društava. Navedena zabrana propisana je beziznimno i odnosi se na sva trgovačka društva, neovisno o tome je li za vrijeme dužnosnikovog mandata tijelo javne vlasti u kojem je dužnosnik obnašao dužnost stupalo u poslovne odnose s navedenim trgovačkim društvom.

Slijedom navedenoga, općinski načelnik Općine Konavle kojem je dužnost prestala nakon lokalnih izbora održanih u svibnju 2021.g., još dvanaest mjeseci nakon prestanka obnašanja dužnosti ne može biti član uprave niti jednog trgovačkog društva, pa tako ni trgovačkog društva Poslovna zona Čilipi d.o.o., bez obzira što je riječ o trgovačkom društvu koje je tek u postupku osnivanja te stoga nije stupalo u poslovne odnose s Općinom Konavle.

 Povjerenstvo također ukazuje dužnosniku da je prilikom imenovanja članova uprave i nadzornog odbora trgovačkog društva Poslovna zona Čilipi d.o.o. potrebno poštivati proceduru iz članka 15. stavka 2. ZSSI-a kojim je propisano da članove upravnih tijela i nadzornih odbora trgovačkih društava u kojima jedinica lokalne, odnosno područne (regionalne) samouprave ima dionice ili udjele u vlasništvu (kapitalu društva) predlaže glavnoj skupštini, odnosno skupštini društva predstavničko tijelo jedinice lokalne i područne (regionalne) samouprave.

Sukladno navedenoj zakonskoj odredbi, odluci Skupštine trgovačkog društva Poslovna zona Čilipi d.o.o. o imenovanju članova uprave i nadzornog odbora tog trgovačkog društva, mora prethoditi prijedlog Općinskog vijeća Općine Konavle.

Slijedom navedenog, Povjerenstvo je dalo mišljenje kao u izreci ovoga akta.

PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Božo Lasić, elektronička dostava

2. Objava na internetskoj stranici Povjerenstva

3. Pismohrana